אבנר נתניהו

אבנר נתניהו (נולד ב-10 באוקטובר 1994) הוא בן זקונים של ראש ממשלת ישראל בנימין נתניהו ורעייתו שרה. במסגרת פעילותו המקצועית, עבד נתניהו בזרוע הייעוץ האסטרטגי של פירמת ראיית החשבון הבינלאומית PwC, ולאחר מכן מונה כעמית בכיר בקרן ההון-סיכון "Group 11" בניהולו של דובי פרנסס, תחת מיזם הטכנולוגיה הביטחונית של הקרן.

 ביוגרפיה 
שמאל|ממוזער|250x250 פיקסלים|אבנר נתניהו עם הוריו בנימין ושרה נתניהו, ואחיו יאיר מדליקים נרות חנוכה במשרד ראש הממשלה, 1996
אבנר הוא אח ליאיר ואח למחצה לנועה, שנולדה לאביו מנישואיו הקודמים למיקי הרן. ברוב תקופת הכהונה הראשונה של אביו גר עם אחיו יאיר אצל הורי אימו, חוה ושמואל בן ארצי.

אחר סיום לימודיו בבית ספר יסודי בגבעה הצרפתית התקבל למגמת התיאטרון בתיכון ליד האוניברסיטה בירושלים. בשנת 2010 זכה במקום הראשון בחידון התנ"ך הארצי לנוער לבתי הספר הממלכתיים ובחידון התנ"ך העולמי זכה במקום השלישי, כסגן שני לכלת התנ"ך. אהבתו לתחום וידיעותיו הנרחבות בו מקושרות לרוב למורשת משפחת אימו, משפחת בן-ארצי, שכן סבו מצד אימו שמואל בן ארצי היה מורה ומחנך ידוע לתנ"ך ודודיו חגי בן-ארצי, מתניה בן ארצי ואמציה בן ארצי זכו אף הם במקומות גבוהים בחידון התנ"ך העולמי.

שירות צבאי והשכלה אקדמית
עשה שנת שירות בתנועת הצופים בתור מנהל סניף בבת ים. בשנת 2014 התגייס לצה"ל ושירת בחיל האיסוף הקרבי. במהלך טירונות היחידה בבסיס בדרום הארץ, נפצע באורח קל בפניו ונזקק לטיפול רפואי, אך חזר לשירות. עם שחרורו משירות צבאי בשנת 2017 פנה ללימודים אקדמיים. הוא למד באוניברסיטה העברית לימודי תואר ראשון בהיסטוריה ובארכאולוגיה, אותם סיים בהצלחה. במהלך תקופה זו כסטודנט עבד לפרנסתו כמלצר בבית קפה ירושלמי, צעד שנתפס בציבור כניסיון לנהל חיים נורמטיביים ועצמאיים ככל הניתן. בהמשך, סיים שנת לימודים אחת במסגרת תואר שני בהיסטוריה של המזרח הקרוב ובארכאולוגיה באוניברסיטת אוקספורד.

סוגיית האבטחה והדרכון הדיפלומטי
בשנת 2018 הונפק לאבנר נתניהו דרכון דיפלומטי והוצמדה לו אבטחה צמודה מטעם היחידה הממלכתית לאבטחת אישים. עלות האבטחה החודשית הוערכה בכ־100 עד 150 אלף ש"ח, וזאת בהתאם להחלטת ועדת השרים בראשות אביו, בנימין נתניהו. סידורי האבטחה עוררו ביקורת ציבורית נוכח העלות הגבוהה והתקדים שנוצר, ועל רקע העובדה שבני משפחותיהם של ראשי ממשלה קודמים לא אובטחו כלל. בהמשך, הועברה האחריות על אבטחת בני המשפחה לידי יחידה 730 של השב"כ, המיועדת לאבטחת סמלי שלטון בלבד. מהלך זה תואר כהחלטה פוליטית שהתקבלה בניגוד לעמדת הדרגים המקצועיים. לאורך כחמש שנים הסתכמו הוצאות המדינה על אבטחתו בכ־11.42 מיליון ש"ח, כאשר העלות השנתית נעה בין 2.3 ל־3.5 מיליון ש"ח.

חשיפה ציבורית ותקשורתית
באוקטובר 2019 אבנר נתניהו השתתף בשעשועון הטלוויזיה "המרדף" המשודר בתאגיד השידור הישראלי (כאן 11). באותה שנה ביקש צו הרחקה נגד עו"ד ברק כהן, לאחר שזה הטריד אותו במסעדה בתל אביב. בית משפט השלום בתל אביב קיבל את בקשתו ואישר צו הרחקה למשך חצי שנה.

בניגוד לאחיו יאיר, ולמעורבותו הבולטת של אביו בזירה התקשורתית, אבנר נתניהו מקפיד לרוב לשמור על פרופיל ציבורי נמוך ולהימנע מהתבטאויות פוליטיות פומביות. עם זאת, במשך השנים פרסם מספר קטן של הודעות ברשתות החברתיות בהן הביע תמיכה פוליטית באביו, ותקף את יריביו הפוליטיים, לעיתים באופן בוטה. במהלך הבחירות לכנסת העשרים וארבע פרסם סרטון בו קרא להצביע לאביו.

בינואר 2021 התפרסמה הקלטת שיעור ב"זום" בחוג למדע המדינה באוניברסיטה העברית שעסק בניתוח ממשלות נתניהו. בקורס למדה בת זוגו דאז, נוי בר ובמהלכו, הצטרף אבנר לדיון שעסק בשריונים במפלגות, אותו העבירה ד"ר גייל טלשיר, אף שאינו נמנה עם תלמידי הקורס. הוא מתח ביקורת על פוליטיקאים שמפרקים ומקימים מפלגות כדי לשפר את מיקומם ברשימות, תוך שימוש בשפה בוטה כלפי יזהר שי וניתוח מהלכים של בוגי יעלון ורון חולדאי.

שהות בחו"ל וקריירה עסקית
לקראת נסיעתו ללימודים באנגליה, ומטעמי ביטחון, שינה נתניהו את שמו ל"אבי סגל", על שם משפחתה של סבתו צילה. תחת זהות זו אף רכש דירה באנגליה. כתבת כלכליסט הוסרה על ידי הצנזורה בישראל באופן זמני. לקראת סוף שנת 2025 העמיד למכירה את הדירה שרכש.

לאחר פרוץ מלחמת "חרבות ברזל" שב לישראל. לדבריו אביו, אבנר גויס בצו 8 עם פרוץ המלחמה.

נתניהו עבד במשך כשנה וחצי בחברת "", גוף הייעוץ של פירמת רואי החשבון PwC. ביולי 2025 דווח כי הצטרף לקרן ההון-סיכון "Group 11" בניהולו של דובי פרנסס, ומונה לתפקיד עמית בכיר במיזם הטכנולוגיה הביטחונית של הקרן, המכונה "Umbrella Corporation".

חיים אישיים
נתניהו רווק. הוא התארס פעמיים, ושני האירוסים בוטלו. לאחר ביטול אירוסיו לנוי בר ב־2022, התארס אבנר לעמית ירדני ב־2024. חתונה זו נדחתה שוב ושוב על רקע נסיבות ביטחוניות ומחאות, ולבסוף הסתיימה בפרידתם בשנת 2025. בעבר התגורר בדירה בהרצליה ובדירה בירושלים.

אבנר חובב כדורגל ואוהד את מועדון בית"ר ירושלים. בשנת 2022 השתתף בהקמתה מחדש של עמותת אוהדי בית"ר ירושלים.

קישורים חיצוניים

הערות שוליים

קטגוריה:זוכי חידון התנ"ך
קטגוריה:ילדי ראשי ממשלת ישראל
אבנר נתניהו
אבנר נתניהו
קטגוריה:בוגרי תנועת הצופים בישראל
קטגוריה:בוגרי התיכון ליד האוניברסיטה
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1994